《偕方次云饯孙守月下同归戏成》
宋代·黄公度

北陌争迎丞相车，南郡新分刺史符。
弩矢纷纷夹道趋，旌旗猎猎照通衢。
一时冠盖事奔走，车马不许停斯须。
贤愚贵贱俱物役，始觉名利真区区。
我亦年来忝簪绂，苛礼羁人日湮汨。
往来叨沐主人恩，陶母不恪千金发。
平明联辔逐西风，归路三更踏明月。
解貂野店贳浊酒，醉罢高谭偃溟渤。
风尘薄宦君勿悲，犹胜低回场屋时。
乌帽白袍青竹榻，短檠终夜照红蜡。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。